arnastofnun/IGC-2024 huggingface dataset:
Félagsleg aðstoð Greinargerð/athugasemdir úr lagafrumvarpi, mál nr. 711

Frumvarp til laga um breyting á lögum nr. 99/2007, um félagslega aðstoð.

Flm.: Guðlaugur Þór Þórðarson, Guðmundur Steingrímsson, Ólöf Nordal,

Kristján Þór Júlíusson, Unnur Brá Konráðsdóttir, Ragnheiður Ríkharðsdóttir.

1. gr.

Á eftir 2. mgr. 4. gr. laganna kemur ný málsgrein, svohljóðandi:

Framfærandi skv. 1. mgr. telst vera forsjáraðili barns, við sameiginlega forsjá skal umönnunarbótum skipt jafnt milli forsjáraðila, nema um annað sé samið. Þó og því aðeins að því gefnu að báðir forsjáraðilar uppfylli kröfur þær sem gerðar eru til bótaþega.

2. gr.

Lög þessi öðlast þegar gildi.

Greinargerð.

Mælt er fyrir um umönnunarbætur í 4. gr. laga nr. 99/2007, um félagslega aðstoð. Með umönnunargreiðslum er átt við fjárhagslega aðstoð til foreldra sem eiga börn sem glíma við fötlun eða alvarleg veikindi. Þetta er félagsleg aðstoð sem veitt er þegar umönnun er krefjandi og kostnaður vegna heilbrigðisþjónustu, meðferðar og þjálfunar er orðinn umtalsverður og tilfinnanlegur fyrir foreldra. Umönnunargreiðslur geta verið frá fæðingu barns til 18 ára aldurs. Sækja þarf sérstaklega um bæturnar með því að leggja fram sérstaka umsókn ásamt læknisvottorði til Tryggingastofnunar ríkisins sem metur þörf á aðstoð skv. 3. mgr. 4. gr. laga nr. 99/2007. Eitt af skilyrðum fyrir umönnunarbótum samkvæmt heimasíðu Tryggingastofnunar er að umsækjandi eigi sama lögheimili og sá sem annast hann. Forsjá getur verið sameiginleg með börnum og í slíkum tilfellum telja flutningsmenn eðlilegt að umönnunarbótum sé skipt jafnt milli forsjáraðila ef umönnun er á beggja höndum og aðilar uppfylli mat Tryggingastofnunar ríkisins á þörf skv. 4. gr. laga nr. 99/2007.

Með frumvarpi þessu er því lögð til sú breyting frá núgildandi reglum að umönnunarbætur sem heimilt er að inna af hendi samkvæmt lögum um félagslega aðstoð, nr. 99/2007, til framfæranda fatlaðra og langveikra barna verði skipt milli forsjáraðila ef um sameiginlega forsjá er að ræða, nema um annað hafi sérstaklega verið samið. Gert er ráð fyrir að ef að forsjáraðilar, sem hafa sameiginlega forsjá og hafa sammælst um að bótum verði ekki skipt, leggi fram undirritaðan samning þess efnis samhliða umsókn til Tryggingastofnunar um umönnunarbætur Breytingin er hugsuð til að tryggja að báðir aðilum sem fari með sameiginlega forsjá fatlaðra og langveikra barna, eigi rétt á umönnunarbótum. Það kemur skýrt fram í lögum um félagslega aðstoð að umönnunarbætur greiðist þegar andleg eða líkamleg hömlun barns hefur í för með sér tilfinnanleg útgjöld og sérstaka umönnun og gæslu. Flutningsmenn telja því rétt að ef forsjáraðilar eru í þeirri stöðu, þ.e. að um tilfinnanleg útgjöld og sérstaka umönnun og gæslu er að ræða verði bótunum skipt jafnt milli aðila. Tryggingastofnun ríkisins metur þörf samkvæmt ákvæðinu, sbr. 3. mgr. 4. gr. laga nr. 99/2007, um félagslega aðstoð. Það er álit flutningsmanna að mikilvægt sé að tryggja réttláta skiptingu umönnunarbóta þegar það á við.
Kosningar til Alþingis Greinargerð/athugasemdir úr lagafrumvarpi, mál nr. 740

Frumvarp til laga um breytingu á lögum um kosningar til Alþingis, nr. 24/2000 (skipting þingsæta).

Flm.: Þór Saari.

1. gr.

8. gr. laganna orðast svo:

Þingsæti eru 63 og skiptast þannig milli kjördæma:

Norðvesturkjördæmi

6 þingsæti, öll kjördæmissæti.

Norðausturkjördæmi

8 þingsæti þar af 7 kjördæmissæti og 1 jöfnunarsæti.

Suðurkjördæmi

9 þingsæti, þar af 8 kjördæmissæti og 1 jöfnunarsæti.

Suðvesturkjördæmi

16 þingsæti, þar af 14 kjördæmissæti og 2 jöfnunarsæti.

Reykjavíkurkjördæmi suður

12 þingsæti, þar af 10 kjördæmissæti og 2 jöfnunarsæti.

Reykjavíkurkjördæmi norður

12 þingsæti, þar af 10 kjördæmissæti og 2 jöfnunarsæti.

Þrátt fyrir 1. mgr. getur landskjörstjórn breytt fjölda kjördæmissæta í hverju kjördæmi í samræmi við 9. gr.

2. gr.

9. gr. laganna orðast svo:

Eftir hverjar alþingiskosningar skal landskjörstjórn skipta kjördæmissætum milli kjördæma fyrir næstu þingkosningar. Þingsætum, að meðtöldum jöfnunarsætum skv. 1. mgr. 8. gr., skal skipt í réttu hlutfalli við tölu kjósenda á kjörskrá að baki hverju þingsæti í nýafstöðnum kosningum. Stærstu leifar ráða úthlutun síðustu þingsæta.

Við skiptingu þingsæta skv. 1. mgr. skal þess gætt að ekkert kjördæmi hljóti færri en sex kjördæmissæti, sbr. 3. mgr. 31. gr. stjórnarskrár.

Landskjörstjórn auglýsir skiptingu þingsæta í Stjórnartíðindum jafnskjótt og hún hefur verið gerð.

3. gr.

Lög þessi öðlast þegar gildi.

Greinargerð.

Með frumvarpi þessu eru lagðar til grundvallarbreytingar á kosningalögum. Lögð er til ný skipting þingsæta milli kjördæma. Ekki eru gerðar breytingar á kjördæmaskipaninni sjálfri heldur eru kjördæmin látin halda sér. Þetta er gert í þeim tilgangi að ná fram fullum jöfnuði í vægi atkvæða auk þess að tryggja aukið gegnsæi kosningareglnanna. Með þessum breytingum er tryggt að öll framboð standa jöfn að vígi í hverju kjördæmi fyrir sig.
Verslun með áfengi og tóbak Greinargerð/athugasemdir úr lagafrumvarpi, mál nr. 750

Frumvarp til laga um breytingu á lögum um verslun með áfengi og tóbak, nr. 86/2011, með síðari breytingum (tóbak).

Flm.: Álfheiður Ingadóttir, Siv Friðleifsdóttir,

Lúðvík Geirsson, Jónína Rós Guðmundsdóttir.

1. gr.

Fyrirsögn 11. gr. laganna verður svohljóðandi: Vöruval áfengis.

2. gr.

Á eftir 11. gr. laganna kemur ný grein, 11. gr. a., ásamt fyrirsögn, svohljóðandi:

Vöruval tóbaks.

Ráðherra setur reglugerð um vöruval og innkaup ÁTVR á tóbaki.

Reglurnar skulu miða að því að tryggja vöruúrval með hliðsjón af eftirspurn kaupenda, jafnframt því að tryggja framleiðendum og birgjum tóbaks möguleika á því að koma vörum í sölu á íslenska markaðnum.

ÁTVR skal leitast við að innkaup séu í samræmi við alþjóðasáttmála.

ÁTVR er heimilt að hafna vörum sem innihalda gildishlaðnar eða ómálefnalegar upplýsingar eða gefa til kynna að tóbak auki líkamlega, andlega, félagslega eða kynferðislega getu, særa blygðunarkennd eða brjóta á annan hátt í bága við almennt velsæmi, m.a. með skírskotun til ofbeldis, trúar, ólöglegra fíkniefna, stjórnmálaskoðana, mismununar og refsiverðrar háttsemi.

ÁTVR er heimilt að hafna vörum sem sérstaklega höfða til unglinga eða ungs fólks.

3. gr.

Lög þessi öðlast þegar gildi.

Greinargerð.

Lagt er til að lögfest verði ákvæði um vörval tóbaks sem er samsvarandi ákvæði um vöruval áfengis. Flutningsmenn telja mikilvægt að slíkt ákvæði sé fært í lög enda mikil ásókn í að selja unglingum tóbak og tóbaksvörur með áróðri eða í dulargervi sælgætis eða heilsuvöru. Mikilvægt er að vinna stöðugt gegn því að unglingar byrji að nota tóbak enda um afar skaðlegt og ávanabindandi efni að ræða. Í almennum athugasemdum við frumvarp það er varð að lögum nr. 86/2011 kemur fram að eitt af markmiðum stjórnvalda er að leyfa ekki sölu á óæskilegum áfengum vörum sem geta verið í búningi sælgætis eða í umbúðum sem eru blekkjandi fyrir neytendur, sbr. einnig c-lið 2. gr. laganna. Þessi sjónarmið eiga jafnt við um áfengi og tóbak og því mikilvægt að lögfest verði vöruvalsákvæði um tóbak svipað því sem er nú um áfengi í 11. gr. laga nr. 86/2011. Reynsla af því ákvæði hefur verið góð og ekki er ástæða til að hafa vægari ákvæði hvað tóbak varðar.
Matvæli Greinargerð/athugasemdir úr lagafrumvarpi, mál nr. 138

Frumvarp til laga um breytingu á lögum um matvæli, nr. 93/1995, með síðari breytingum (heimild til að víkja frá ákvæðum laganna, reglugerðarheimild, EES-reglur).

(Eftir 2. umræðu, 25. apríl.)

1. gr.

Á eftir 1. mgr. 2. gr. laganna kemur ný málsgrein, svohljóðandi:

Ráðherra er heimilt að víkja frá einstökum ákvæðum laga þessara þegar um er að ræða:

a. aðila sem framleiða og markaðssetja matvæli þar sem starfsemi er ekki samfelld heldur tilfallandi, lýtur ekki sérstöku skipulagi og er ekki rekin í eigin hagnaðarskyni,

b. framleiðendur sem framleiða og markaðssetja frumframleiðsluvörur í litlu magni beint til neytenda eða til staðbundins smásölufyrirtækis sem afhendir matvæli beint til neytenda,

c. framleiðendur sem framleiða og markaðssetja vörur, sem eru unnar úr eigin frumframleiðslu, beint til neytenda, enda sé um takmarkaða, árstíðabundna eða tilfallandi starfsemi að ræða,

d. framleiðendur sem framleiða matvæli með aðferðum sem er hefð fyrir hérlendis.

Ráðherra setur með reglugerð nánari ákvæði um þessa starfsemi, svo sem um hvaða starfsemi er að ræða, hvað telst staðbundin starfsemi, skilyrði fyrir slíkri starfsemi, opinbert eftirlit og hvaða reglur um framleiðslu, markaðssetningu, hollustuhætti, merkingar, umbúðir, rekjanleika, geymslu og flutning gilda um slík matvæli.

2. gr.

Lög þessi öðlast þegar gildi.
Aðgerðir gegn peningaþvætti og fjármögnun hryðjuverka Greinargerð/athugasemdir úr lagafrumvarpi, mál nr. 278

Frumvarp til laga um breyting á lögum um aðgerðir gegn peningaþvætti og fjármögnun hryðjuverka, nr. 64/2006, með síðari breytingum

(raunverulegur eigandi, viðurkennd persónuskilríki o.fl.).

(Eftir 2. umræðu, 11. maí.)

1. gr.

Eftirfarandi breytingar verða á 2. gr. laganna:

a. D-liður 1. mgr. orðast svo: Útibú erlendra fyrirtækja sem staðsett eru á Íslandi og falla undir a–c-lið og m-lið.

b. M-liður 1. mgr. orðast svo: Greiðslustofnanir og umboðsaðilar þeirra samkvæmt lögum um greiðsluþjónustu.

c. Í stað orðanna „a–e-lið 1. mgr.“ í 2. mgr. kemur: a–e- og m-lið 1. mgr.

2. gr.

Eftirfarandi breytingar verða á 3. gr. laganna:

a. 1. málsl. 4. tölul. orðast svo: Raunverulegur eigandi: Einstaklingur, einn eða fleiri, sem í raun á starfsemina eða stýrir þeim viðskiptamanni, lögaðila eða einstaklingi, í hvers nafni viðskipti eða starfsemi eru stunduð eða framkvæmd.

b. Við bætist nýr töluliður, svohljóðandi: Viðurkennd persónuskilríki: Gild persónuskilríki sem gefin eru út af stjórnvöldum eða eru viðurkennd af stjórnvöldum. Til gildra persónuskilríkja skulu teljast vegabréf, ökuskírteini, nafnskírteini gefin út af Þjóðskrá Íslands og rafræn skilríki sem innihalda fullgild rafræn vottorð sem varðveitt eru á öruggum undirskriftarbúnaði, sbr. III. og IV. kafla laga um rafrænar undirskriftir.

3. gr.

Eftirfarandi breytingar verða á 5. gr. laganna:

a. A-liður 1. mgr. orðast svo: Einstaklingar: Með framvísun viðurkenndra persónuskilríkja.

b. 2. mgr. orðast svo:

Tilkynningarskyldir aðilar skulu ávallt afla fullnægjandi upplýsinga um raunverulegan eiganda, sbr. 4. tölul. 3. gr. Þegar um lögaðila er að ræða skal leggja sjálfstætt mat á hvort upplýsingar um viðskiptamann og raunverulegan eiganda séu réttar og fullnægjandi. Í tilvikum þar sem ekki er ljóst af framlögðum gögnum hver endanlegur móttakandi fjár verður skal krefjast frekari upplýsinga um það atriði.

4. gr.

Við 1. málsl. a-liðar 1. mgr. 15. gr. laganna bætist: og gerðar eru sambærilegar kröfur til og í lögum þessum.

5. gr.

Á eftir orðunum „fjármálafyrirtækis sem hlotið hefur starfsleyfi á Íslandi“ í 1. málsl. 1. mgr. 16. gr. laganna kemur: greiðslustofnunar.

6. gr.

Í stað orðanna „a–e-lið 1. mgr. 2. gr.“ í 1. málsl. 1. mgr. 25. gr. laganna kemur: a–e- og m-lið 1. mgr. 2. gr.

7. gr.

Við 29. gr. laganna bætist: og tilskipunar Evrópuþingsins og ráðsins 2007/64/EB, um greiðsluþjónustu á innri markaðnum, um breytingu á tilskipunum 97/7/EB, 2002/65/EB, 2005/60/EB og 2006/48/EB og um niðurfellingu tilskipunar 97/5/EB.

8. gr.

Lög þessi öðlast þegar gildi.
Málefni aldraðra og Ríkisútvarpið ohf. Greinargerð/athugasemdir úr lagafrumvarpi, mál nr. 793

Frumvarp til laga um breytingu á lögum um málefni aldraðra og lögum um Ríkisútvarpið ohf.

(innheimta gjalds í Framkvæmdasjóð aldraðra og útvarpsgjalds).

Flm.: Guðlaugur Þór Þórðarson, Ragnheiður Ríkharðsdóttir.

I. KAFLI

Breyting á lögum nr. 125/1999, um málefni aldraðra, með síðari breytingum.

1. gr.

Eftirfarandi breytingar verða á 10. gr. laganna:

a. 1. mgr. orðast svo:

Framkvæmdasjóður aldraðra fær tekjur úr ríkissjóði. Framlag úr ríkissjóði fer eftir ákvörðun Alþingis og kemur til endurskoðunar við afgreiðslu fjárlaga ár hvert.

b. 2. og 3. mgr. falla brott.

II. KAFLI

Breyting á lögum nr. 6/2007, um Ríkisútvarpið ohf., með síðari breytingum.

2. gr.

Eftirfarandi breytingar verða á 11. gr. laganna:

a. 1. tölul. 1. mgr. orðast svo: Tekjur úr ríkissjóði. Framlag úr ríkissjóði fer eftir ákvörðun Alþingis og kemur til endurskoðunar við afgreiðslu fjárlaga ár hvert.

b. 2. mgr. fellur brott.

3. gr.

Lög þessi öðlast þegar gildi.

Greinargerð.

Markmið þessa frumvarps er að einfalda innheimtu gjalds í Framkvæmdasjóð aldraðra og útvarpsgjalds. Samkvæmt núgildandi lögum eru gjöldin innheimt sérstaklega. Með því að hætta sérstakri innheimtu þessara gjalda og hækka skattprósentu í samræmi við þau má ná fram hagræði og sparnaði. Með lögum nr. 174/2008, um breytingu á lögum nr. 6/2007, um Ríkisútvarpið ohf., voru gerðar þær breytingar að útvarpsgjald rann beint til ríkissjóðs. Í ljósi þess að útvarpsgjald rennur nú þegar til ríkissjóðs er ekki um að ræða neina breytingu varðandi útvarpsgjaldið nema sem viðkemur innheimtunni.
Tollalög Greinargerð/athugasemdir úr lagafrumvarpi, mál nr. 367

Frumvarp til laga um breytingu á tollalögum, nr. 88/2005, með síðari breytingum.

(Eftir 2. umræðu, 15. maí.)

1. gr.

Á eftir orðinu „tollyfirvöldum“ í 2. málsl. 1. mgr. 21. gr. laganna kemur: í sex ár frá birtingardegi.

2. gr.

1. málsl. 3. mgr. 36. gr. laganna orðast svo: Tollmiðlara er heimilt að afhenda hraðsendingu til notkunar innan lands án greiðslu aðflutningsgjalda, enda láti hann tollstjóra tímanlega í té með rafrænum hætti upplýsingar um nöfn og kennitölur sendanda og innflytjanda auk upplýsinga um verðmæti, tegund og þyngd sendingar og setji tryggingu fyrir greiðslu aðflutningsgjalda.

3. gr.

Á eftir orðinu „tollalögum“ í 3. málsl. 2. tölul. 1. mgr. 91. gr. laganna kemur: eða.

4. gr.

Eftirfarandi breytingar verða á 108. gr. c laganna:

a. Við 2. mgr. bætist nýr málsliður, svohljóðandi: Heimilt er að flytja vörur í umflutningsgeymslu á annað geymslusvæði fyrir ótollafgreiddar vörur.

b. 3. mgr. orðast svo:

Óheimilt er að afhenda vörur úr umflutningsgeymslu til notkunar innan lands.

5. gr.

Í stað tölunnar „30“ í 4. mgr. 114. gr. laganna kemur: 60.

6. gr.

2. málsl. 1. mgr. 125. gr. laganna orðast svo: Þó verða dráttarvextir einungis reiknaðir tvö ár aftur í tímann frá þeim degi sem úrskurður um endurákvörðun aðflutningsgjalda er kveðinn upp.

7. gr.

Í stað fjárhæðarinnar „15.000 evrum“ í 1. mgr. 162. gr. laganna kemur: 10.000 evrum.

8. gr.

Við 1. mgr. 195. gr. laganna bætist nýr töluliður, svohljóðandi: Tolleftirlitsgjald þegar óskað er viðveru tollvarðar eða þjónustu tollgæslu utan almenns opnunartíma tollskrifstofu, svo sem vegna afgreiðslu hraðsendinga og póstsendinga og til að staðfesta útflutning vöru. Gjaldið skal standa straum af launakostnaði vegna tolleftirlits.

9. gr.

A-tollur tollskrárnúmersins 8527.1303 í viðauka I við lögin verður 0%.

10. gr.

Lög þessi öðlast þegar gildi. Þó skal 2. gr. ekki öðlast gildi fyrr en 1. október 2012.
Íslenskur ríkisborgararéttur Greinargerð/athugasemdir úr lagafrumvarpi, mál nr. 135

Frumvarp til laga um breyting á lögum um íslenskan ríkisborgararétt, nr. 100 23. desember 1952, með síðari breytingum

(biðtími vegna refsinga o.fl.).

(Eftir 2. umræðu, 15. maí.)

1. gr.

Eftirfarandi breytingar verða á 8. gr. laganna:

a. 2. tölul. 1. mgr. orðast svo: Umsækjandi, sem er í hjúskap með íslenskum ríkisborgara og samvistum við hann, hafi verið hér búsettur í þrjú ár frá giftingu, enda hafi makinn haft íslenskan ríkisborgararétt ekki skemur en fimm ár.

b. 3. tölul. 1. mgr. orðast svo: Umsækjandi, sem er í skráðri sambúð með íslenskum ríkisborgara, hafi verið hér búsettur í fimm ár frá skráningu sambúðarinnar, enda hafi sambúðarmakinn haft ríkisborgararétt ekki skemur en fimm ár.

c. 3. mgr. orðast svo:

Umsækjandi skal uppfylla skilyrði þess að fá búsetuleyfi útgefið af Útlendingastofnun og hafa slíkt leyfi þegar sótt er um íslenskan ríkisborgararétt. Þetta gildir þó ekki um umsækjanda sem er undanþeginn skyldu til að hafa dvalarleyfi hér á landi samkvæmt lögum um útlendinga.

2. gr.

6. tölul. 9. gr. laganna orðast svo: Umsækjandi hafi ekki, hérlendis eða erlendis, sætt sektum eða fangelsisrefsingu eða eigi ólokið máli í refsivörslukerfinu þar sem hann er grunaður eða sakaður um refsiverða háttsemi samkvæmt íslenskum lögum. Frá þessu má þó víkja að liðnum biðtíma sem hér greinir ef brot eru ekki endurtekin, sekt hefur verið greidd að fullu eða fullnustuð með öðrum hætti og aðrar upplýsingar um umsækjanda mæla ekki gegn því:

Þegar talið er að refsing sé úttekin með gæsluvarðhaldi reiknast tíminn frá því að viðkomandi var látinn laus.

Ef hluti dóms er skilorðsbundinn hefst biðtími þegar afplánun lýkur og miðast hann við lengd óskilorðsbundna dómsins.

Ef umsækjandi hefur einungis sætt sektarrefsingum og samanlögð fjárhæð sekta er lægri en 101.000 kr. er heimilt að veita íslenskan ríkisborgararétt ef aðrar upplýsingar um umsækjanda mæla ekki gegn því, enda sé liðið a.m.k. eitt ár frá því að síðasta brot var framið.

Ef umsækjandi hefur verið dæmdur til að sæta öryggisgæslu á viðeigandi stofnun er biðtíminn 14 ár frá því að öryggisgæslu lýkur.

3. gr.

Ákvæði til bráðabirgða í lögunum orðast svo:

Sá sem misst hefur íslenskt ríkisfang samkvæmt upphaflegum ákvæðum 7. gr. laga nr. 100/1952 en hefði haldið því ef greinin hefði verið fallin úr gildi á þeim tíma er hann missti íslenska ríkisfangið getur óskað þess við ráðuneytið að öðlast ríkisfangið að nýju, enda uppfylli hann skilyrði 12. gr. og leggi fram fullnægjandi gögn að mati ráðuneytisins fyrir 1. júlí 2016.

Sé viðkomandi undir forsjá annarra skal beiðni borin fram af forsjármanni.

Ef sá sem öðlast íslenskt ríkisfang samkvæmt þessu ákvæði á ógift börn yngri en 18 ára, sem hann hefur forsjá fyrir, öðlast þau einnig ríkisfangið. Hafi barnið náð 12 ára aldri og sé með erlent ríkisfang skal það veita samþykki sitt til að fá íslenskan ríkisborgararétt. Samþykkis skal þó ekki krafist ef barnið er ófært um að veita það sökum andlegrar fötlunar eða annars sambærilegs ástands.

4. gr.

Lög þessi öðlast þegar gildi.
Matvæli Greinargerð/athugasemdir úr lagafrumvarpi, mál nr. 387

Frumvarp til laga um breytingu á lögum um matvæli, nr. 93/1995, með síðari breytingum

(heimildir Matvælastofnunar, kærufrestur, EES-reglur).

(Eftir 2. umræðu, 1. júní.)

1. gr.

Á eftir 27. gr. c laganna kemur ný grein sem verður 27. gr. d, svohljóðandi:

Matvælastofnun er heimill rafrænn aðgangur að öllum farmskrárupplýsingum úr upplýsingakerfum tollyfirvalda vegna eftirlits með þeim vörum sem 27. gr. a og 27. gr. b ná til. Matvælastofnun er einnig heimill sams konar rafrænn aðgangur að farmskrárupplýsingum úr farmskrám farmflytjanda og tollyfirvöld hafa samkvæmt lögum og stjórnvaldsfyrirmælum. Matvælastofnun og starfsmenn hennar skulu meðhöndla upplýsingar, sem veittar eru samkvæmt þessari grein, sem trúnaðarupplýsingar og í samræmi við lög um persónuvernd og meðferð persónuupplýsinga. Starfsmenn Matvælastofnunar sem meðhöndla upplýsingar á grundvelli greinar þessarar hafa sömu þagnarskyldu og starfsmenn tollyfirvalda hafa samkvæmt þagnarskylduákvæðum tollalaga vegna meðhöndlunar sömu upplýsinga.

2. gr.

Við 30. gr. d laganna bætist einn nýr málsliður, svohljóðandi: Kæra vegna stjórnsýsluákvörðunar í tengslum við eftirlit með innflutningi dýraafurða og lifandi ferskvatns- og sjávareldisdýra sem koma til landsins frá ríkjum utan Evrópska efnahagssvæðisins, sbr. 27. gr. b, skal þó borin fram innan fjögurra vikna frá því að aðila máls var tilkynnt um ákvörðunina.

3. gr.

Lög þessi öðlast þegar gildi.
Veiting ríkisborgararéttar Greinargerð/athugasemdir úr lagafrumvarpi, mál nr. 823

Frumvarp til laga um veitingu ríkisborgararéttar.

Frá allsherjar- og menntamálanefnd.

1. gr.

Ríkisborgararétt skulu öðlast:

1. Analisa Basallo Monticello, f. 1972 á Filippseyjum.

2. Andrzej Górecki, f. 1959 í Póllandi.

3. Beata Starczewska Davíðsson, f. 1972 í Póllandi.

4. Biljana Kosanovic, f. 1980 í Serbíu.

5. Cesar Augusto Guerra Merino, f. 1961 í Chile.

6. Dedik Ajus Ariana, f. 1977 í Indónesíu.

7. Dinore Rexhepi, f. 1965 í Kósóvó.

8. Dmitry Kozlov, f. 1972 í Rússlandi.

9. Elisa Contryman Stead, f. 1979 í Bandaríkjunum.

10. Elvira Ziiatdinova, f. 1975 í Rússlandi.

11. Ernad Mehic, f. 1984 í Bosníu og Hersegóvínu.

12. Evgeny Lvovich Golitsyn, f. 1965 í Rússlandi.

13. Frank Woolford Sykes, f. 1965 í Reykjavík.

14. Henry Steven Headman Van Tak, f. 1993 í Namibíu.

15. Igbale Cena, f. 1947 í Kósóvó.

16. Irina Filimonova, f. 1988 í Lettlandi.

17. Januz Kelmendi, f. 1976 í Kósóvó.

18. Jehad Kouwatli, f. 1996 í Sýrlandi.

19. Jeremy David Sebelius, f. 1975 í Bandaríkjunum.

20. Juan Gabriel Silva Fernandez, f. 1983 í Úrúgvæ.

21. Keith Warren Fogg, f. 1971 í Bandaríkjunum.

22. Kevin Paul Buenaventura Dupaya, f. 1987 á Filippseyjum.

23. Lukasz Toczynski, f. 1981 í Póllandi.

24. Mallika Swaminathan, f. 1957 á Indlandi.

25. Mame Thioro Ndaw, f. 1974 í Senegal.

26. Marcin Maciej Mojzyszek, f. 1976 í Póllandi.

27. Margaret Jean Cormack, f. 1952 í Suður-Afríku.

28. Mariusz Solecki, f. 1983 í Póllandi.

29. Meisam Rafiei, f. 1986 í Íran.

30. Ramune Pekarskyte, f. 1980 í Litháen.

31. Rica Amor Buenaventura Dupaya, f. 1986 á Filippseyjum.

32. Ronaldus Hubertus Zegers, f. 1966 í Hollandi.

33. Sami Cena, f. 1937 í Kósóvó.

34. Siddharth Swaminathan, f. 1982 á Indlandi.

35. Tamara Dimitrijevic, f. 1981 í Serbíu.

36. Travis Didrik Kovaleinen, f. 1987 í Bandaríkjunum.

2. gr.

Lög þessi öðlast þegar gildi.

Greinargerð.

Allsherjar- og menntamálanefnd hafa borist 57 umsóknir um ríkisborgararétt á vorþingi 140. löggjafarþings en skv. 1. mgr. 6. gr. laga um ríkisborgararétt, nr. 100/1952, veitir Alþingi ríkisborgararétt með lögum. Nefndin leggur til að 36 einstaklingum verði veittur ríkisborgararéttur að þessu sinni.
Greiðsla ríkissjóðs á bótum til þolenda afbrota Greinargerð/athugasemdir úr lagafrumvarpi, mál nr. 686

Frumvarp til laga um breytingu á lögum um greiðslu ríkissjóðs á bótum til þolenda afbrota, nr. 69/1995, með síðari breytingum (hækkun hámarksgreiðslna o.fl.).

(Eftir 2. umræðu, 11. júní.)

1. gr.

Við 1. mgr. 2. gr. laganna bætist nýr málsliður, svohljóðandi: Ekki verða þó greiddar bætur fyrir varanlegan miska nema hann sé að lágmarki 5% og ekki verða greiddar bætur fyrir varanlega örorku nema hún sé að lágmarki 15%.

2. gr.

Eftirfarandi breytingar verða á 2. mgr. 7. gr. laganna:

a. B-liður orðast svo: 5.000.000 kr. fyrir líkamstjón, þ.m.t. fyrir varanlegan miska og varanlega örorku.

b. Í stað „600.000“ í c-lið kemur: 3.000.000.

c. Við bætist nýr stafliður, svohljóðandi: 1.500.000 kr. vegna útfararkostnaðar.

3. gr.

Við 10. gr. laganna bætist ný málsgrein, svohljóðandi:

Eigi ríkissjóður endurkröfu á hendur tjónþola á grundvelli 19. gr. skal hún dregin frá ákvarðaðri fjárhæð bóta til hans. Bótanefnd er heimilt að veita undanþágu frá þessu ef veigamikil rök mæla með því. Skal þá meðal annars horft til aldurs tjónþola og félagslegra aðstæðna.

4. gr.

Við 19. gr. laganna bætast tvær nýjar málsgreinar, svohljóðandi:

Endurkröfur ríkissjóðs skv. 1. mgr. skulu vera aðfararhæfar.

Bótanefnd er heimilt að fela innheimtuaðila að annast innheimtu fyrir hönd tjónþola vegna þess sem fellur utan greiðslu ríkissjóðs. Þetta gildir þó aðeins ef bætur eru ákvarðaðar á grundvelli 1. mgr. 11. gr. og krafan er ekki fyrnd. Heimilt er að taka gjald fyrir umrædda þjónustu sem ákveða skal nánar í reglugerð.

5. gr.

Lög þessi öðlast þegar gildi.